《老桂行》
清代·施远恩

阶前双桂高百尺，势凌霄汉根盘石。露染鹅黄一片秋，枝头盘盘团香雪。

不随桃李斗春工，玉缀玲珑荫瑶席。花时供我日日吟，剥啄寻香有来客。

一从访道西江游，梦绕吴山怅暌隔。忽忽烟霞十六更，树影健在人非昔。

去秋赋归来，喜见旧标格。花繁料料金，叶展重重碧。

一樽浓醁酹花神，与尔周旋仍日夕。桂兮桂兮誓将相守不相离，老向山中甘遁迹。

作者简介：施远恩，字鲁瞻，法名冲晫，仁和人。吴山长生房道士。有《环山房诗钞》。